URDHËR

Nr. 967, datë 6.10.2025
PËR PËRCAKTIMIN E RREGULLAVE PËR IDENTIFIKIMIN, REGJISTRIMIN DHE PËR GJURMUESHMËRINË E DISA KAFSHËVE TOKËSORE TË MBAJTURA

Në mbështetje të pikës 4, të nenit 102 të Kushtetutës; të pikave 1 dhe 2, të nenit 118, pikave 1 dhe 2, të nenit 120, të ligjit nr. 41, datë 26.6.2025, “Për shëndetin e kafshëve”,

 URDHËROJ:

Neni 1

Qëllimi dhe fusha e zbatimit

Ky urdhër përcakton rregulla, në lidhje me:

1. Afatet për dhënien e informacionit nga operatorët për regjistrimin e kafshëve të mbajtura të llojit gjedh, dele, dhi dhe derra në bazën e të dhënave kompjuterike.

2. Aksesin e njëtrajtshëm në të dhënat e përfshira në bazën e të dhënave kompjuterike për kafshët e mbajtura të llojit gjedh, dele, dhi dhe derra, dhe specifikimet teknike dhe rregullat operative të këtyre të dhënave kompjuterike.

3. Kushtet teknike dhe metodat për shkëmbimin e të dhënave elektronike, në lidhje me kafshët e mbajtura të llojit gjedh midis bazave të të dhënave kompjuterike të Republikës së Shqipërisë dhe njohjen e funksionalitetit të plotë të një sistemi shkëmbimi të të dhënave.

4. Specifikimet teknike, formatet dhe projektimet për mjetet e identifikimit të kafshëve të mbajtura të llojit gjedh, dele, dhi, derra, deve (camelid) dhe drerë (cervid).

5. Kërkesat teknike për mjetet e identifikimit të papagajve (psittacidae) të mbajtur.

6. Periudhat kohore për aplikimin e mjeteve të identifikimit të kafshëve të mbajtura të llojit gjedh, dele, dhi, derra, deve (camelid) dhe drerë (cervid) të lindur në Republikën e Shqipërisë ose pas hyrjes së këtyre kafshëve në Republikën e Shqipërisë.

7. Konfigurimi i kodit të identifikimit të kafshëve të mbajtura të llojit gjedh, dele, dhi, deve (camelid) dhe drerë (cervid).

8. Heqja, modifikimi dhe zëvendësimi i mjeteve të identifikimit të kafshëve të mbajtura të llojit gjedh, dele, dhi, derra, deve (camelid) dhe drerë (cervid), si dhe afatet për kryerjen e këtyre veprimeve.

Neni 2

Përkufizimet

Të gjithë termat e përcaktuar në këtë urdhër kanë të njëjtin kuptim me ato të përcaktuar në nenin 2, të urdhrit nr. 611, datë 8.8.2024, “Për përcaktimin e rregullave të hollësishme për regjistrimin e kafshëve në bazën e të dhënave kombëtare dhe gjurmueshmëria e tyre”, duke përjashtuar përkufizimet e autoriteteve kompetente, të cilat kanë të njëjtin kuptim me ato të përcaktuar në ligjin nr. 41, datë 26.6.2025, “Për shëndetin e kafshëve”.
Neni 3

Afatet dhe procedurat për dhënien e informacionit nga operatorët për regjistrimin e kafshëve të mbajtura të llojit gjedh, dele, dhi dhe derra

1. Operatorët që mbajnë kafshë të llojit gjedh, dele, dhi dhe derra janë të detyruar të japin informacionin mbi lëvizjet, lindjet dhe ngordhjet, sipas përcaktimeve në shkronjën “ç”, të nenit 112, të ligjit nr. 41, datë 26.6.2025, “Për shëndetin e kafshëve”, si dhe informacion mbi lëvizjet e tyre sipas shkronjës “c”, të pikës 1, të nenit 113, të ligjit nr. 41, datë 26.6.2025, “Për shëndetin e kafshëve” dhe të shkronjës “b”, të nenit 20, të urdhrit nr. 611, datë 8.8.2024, “Për përcaktimin e rregullave të hollësishme për regjistrimin e kafshëve në bazën e të dhënave kombëtare dhe gjurmueshmëria e tyre”, lidhur me regjistrimin në bazat e të dhënave kompjuterike të ngritura për ato specie, periudha kohore për dhënien e informacionit përcaktohet nga Autoriteti Kompetent për Kontrollet Zyrtare. Koha maksimale për dhënien e informacionit nuk duhet të kalojë 7 ditë nga lëvizja, lindja ose ngordhja e kafshëve, sipas rastit.

2. Në rastin e lindjeve, kur përcaktohet periudha maksimale kohore për dhënien e informacionit, Autoriteti Kompetent për Kontrollet Zyrtare përdor datën kur mjeti i identifikimit vendoset te kafsha si pikënisje e afatit përkatës, me kusht që të mos ketë rrezik për ngatërrim midis kësaj date dhe datës së lindjes së kafshës.

3. Me përjashtim të pikës 1, të këtij neni, Autoriteti Kompetent për Kontrollet Zyrtare mund të zgjasë periudhën maksimale kohore për dhënien e informacionit mbi lëvizjet e përmendura në pikën 1 të këtij neni deri në 14 ditë, pas lëvizjeve të gjedhëve brenda Republikës së Shqipërisë nga stabilimentet e origjinës në kullotat e regjistruara të vendosura në zonat malore për kullotje. Autoriteti Kompetent për Kontrollet Zyrtare mund të vendosë të pranojë listat e gjedhëve që i nënshtrohen lëvizjeve në stabilimentet e kullotave të regjistruara nga operatorët e atyre stabilimenteve.
Këto lista përmbajnë:

a) numrin unik të regjistrimit të kullotës së regjistruar;

b) kod identifikimi të kafshës;

c) numrin unik të regjistrimit të stabilimentit/fermës së origjinës;

ç) datën e mbërritjes së kafshëve në kullotën e regjistruar;

d) datën e parashikuar të nisjes së kafshëve nga kullota e regjistruar.

Neni 4

Akses i njëtrajtshëm në bazat e të dhënave kompjuterike për kafshët e mbajtura të llojit gjedh, dele, dhi dhe derra
Autoriteti Kompetent për Kontrollet Zyrtare siguron që operatorët që mbajnë gjedh, dele, dhi dhe derra kanë akses pa pagesë në databazën e kompjuterizuar, sipas kërkesës së tyre, vetëm për leximin e të dhënave që mbahen në bazat e të dhënave kompjuterike të përcaktuara nga shkronja “a” deri në “c”, të pikës 1, të nenit 109, të ligjit nr. 41, datë 26.6.2025, “Për shëndetin e kafshëve”, që lidhen me stabilimentin e tyre.
Neni 5

Specifikimet teknike për bazat e të dhënave kompjuterike për kafshët e mbajtura 

të llojit gjedh, dele, dhi dhe derra

1. Autoriteti Kompetent Qendror siguron që bazat e të dhënave kompjuterike për kafshët e mbajtura të llojit gjedh, dele, dhi dhe derra të përcaktuara në shkronjat “a” deri në “c”, të pikës 1, të nenit 109, të ligjit nr. 41, datë 26.6.2025, “Për shëndetin e kafshëve”, të jenë të ndërtuara në atë mënyrë që informacioni i regjistruar në këto baza të dhënash të mund të shkëmbehet midis bazave të të dhënave kompjuterike të sistemeve të tjera në vend, sipas formatit të përcaktuar në kolonën e tretë të tabelës në shtojcën I, bashkëlidhur dhe pjesë përbërëse të këtij urdhri.

2. Me anëtarësimin e Shqipërisë në Bashkimin Evropian bazat e të dhënave kompjuterike për kafshët e mbajtura të llojit gjedh, dele, dhi dhe derra, të përmendura në shkronjat “a” deri në “c”, të pikës 1, të nenit 109, të ligjit nr. 41, datë 26.6.2025, “Për shëndetin e kafshëve”, të jenë të ndërtuara në mënyrë të tillë që informacioni i regjistruar në to, të mund të shkëmbehet midis bazave të të dhënave kompjuterike të shteteve anëtare, në formatin e përcaktuar në kolonën e tretë të tabelës në shtojcën I, bashkëlidhur dhe pjesë përbërëse të këtij urdhri.

Neni 6

Rregullat operacionale në bazat e të dhënave kompjuterike për kafshët e mbajtura të llojit gjedh, dele, dhi dhe derra

Autoriteti Kompetent për Kontrollet Zyrtare zbaton masat e duhura teknike dhe organizative për të siguruar që bazat e të dhënave kompjuterike për kafshët e mbajtura të llojit gjedh, dele, dhi dhe derra, të përmendura në shkronjat “a” deri në “c”, të pikës 1, të nenit 109, të ligjit nr. 41, datë 26.6.2025, “Për shëndetin e kafshëve”, vazhdojnë të operojnë në rast të mosfunksionimit apo ndërprerjeve të mundshme. Këto masa garantojnë, gjithashtu, sigurinë, integritetin dhe vërtetësinë e informacionit të regjistruar në këto baza të dhënash.

Neni 7

Kushtet dhe mënyrat teknike për shkëmbimin elektronik të të dhënave të dokumenteve të identifikimit, në lidhje me kafshët e mbajtura të llojit gjedh, ndërmjet bazave të të dhënave kompjuterike me sistemet e tjera në vend dhe/ose shtete të tjera

1. Kur Autoritetet Kompetente për Kontrollet Zyrtare shkëmbejnë në mënyrë elektronike të dhëna të dokumenteve të identifikimit, në lidhje me kafshët e mbajtura të llojit gjedh me autoritete kompetente të tjera në vend ose shtete të tjera kur i kërkohet, të përmendura në shkronjat “a” deri në “c”, të nenit 8, të urdhrit nr. 611, datë 8.8.2024, “Për përcaktimin e rregullave të hollësishme për regjistrimin e kafshëve në bazën e të dhënave kombëtare dhe gjurmueshmëria e tyre”, këto të dhëna shkëmbehen në formatin e përkufizimit të skemës XML të vënë në dispozicion nga Autoriteti Kompetent Qendror.
2. Autoriteti Kompetent për Kontrollet Zyrtare në vendin e origjinës së gjedhëve të mbajtur, të destinuara për t’u lëvizur, siguron që të dhënat e dokumentit të identifikimit dërgohen në mënyrë elektronike në vendin e destinacionit përpara nisjes së kafshëve dhe të sigurojë përcaktimin e kohës së dërgimit të të dhënave.
Neni 8

Njohja e funksionimit të plotë të një sistemi për shkëmbimin elektronik të të dhënave të dokumenteve të identifikimit, në lidhje me kafshët e mbajtura të llojit gjedh midis bazave të të dhënave kompjuterike të Republikës së Shqipërisë dhe shteteve të tjera

1. Autoriteti Kompetent për Kontrollet Zyrtare shkëmben të dhënat e dokumenteve të identifikimit elektronik, në lidhje me kafshët e mbajtura të llojit gjedh me autoritetet kompetente të shteteve të tjera, kur i kërkohet nëpërmjet bazave të të dhënave kompjuterike.

2. Autoriteti Kompetent për Kontrollet Zyrtare harton dhe publikon në faqen e tij zyrtare listën e shteteve të tjera me të cilat ka shkëmbyer të dhëna të dokumenteve të identifikimit përmes sistemeve.

Neni 9

Specifikimet teknike, formatet dhe projektimet për mjetet e identifikimit të kafshëve të mbajtura të llojit gjedh, dele, dhi, derra, deve (camelid) dhe drerë (cervid)
1. Autoriteti Kompetent për Kontrollet Zyrtare, i cili është autoriteti përgjegjës për sigurimin dhe ndjekjen e procedurave të prokurimit publik miraton përdorimin e matrikujve konvencionalë të veshit ose llastik konvencionalë mbi kurorën e thundrës të referuar në shkronjat “a” dhe “b”, të shtojcës I, të urdhrit nr. 611, datë 8.8.2024, “Për përcaktimin e rregullave të hollësishme për regjistrimin e kafshëve në bazën e të dhënave kombëtare dhe gjurmueshmëria e tyre”, si mjet për identifikimin e kafshëve të mbajtura të llojit gjedh, dele, dhi, derra, deve (camelid) dhe drerë (cervid), nëse këto mjete identifikimi përmbushin specifikimet teknike të përcaktuara në pjesën 1, të shtojcës II, bashkëlidhur dhe pjesë përbërëse të këtij urdhri.

2. Autoriteti kompetent për Kontrollet Zyrtare, i cili është autoriteti përgjegjës për sigurimin dhe ndjekjen e procedurave të prokurimit publik miraton përdorimin e tatuazheve të përmendura në shkronjën “g”, të shtojcës I, të urdhrit nr. 611, datë 8.8.2024, “Për përcaktimin e rregullave të hollësishme për regjistrimin e kafshëve në bazën e të dhënave kombëtare dhe gjurmueshmëria e tyre”, si mjet për identifikimin e kafshëve të mbajtura të llojit dele, dhi, derra dhe drerë (cervid), vetëm nëse ato tatuazhe sigurojnë shenjëzim të pashlyeshëm dhe lexim të duhur, siç parashikohet në pikat 2 dhe 3, të nenit 10, në shkronjën “b”, të pikës 1, të nenit 16; në shkronjën “c”, të pikës 2, të nenit 37 dhe shkronjën “c”, të pikës 1, të nenit 40, të urdhrit nr. 611, datë 8.8.2024, “Për përcaktimin e rregullave të hollësishme për regjistrimin e kafshëve në bazën e të dhënave kombëtare dhe gjurmueshmëria e tyre”.

3. Autoriteti Kompetent për Kontrollet Zyrtare, i cili është autoriteti përgjegjës për sigurimin dhe ndjekjen e procedurave të prokurimit publik, miraton përdorimin e mjeteve identifikuese elektronike të përmendur në shkronjat “c” deri në “f”, të shtojcës I, të urdhrit nr. 611, datë 8.8.2024, “Për përcaktimin e rregullave të hollësishme për regjistrimin e kafshëve në bazën e të dhënave kombëtare dhe gjurmueshmëria e tyre”, si mjet për identifikimin e kafshëve të mbajtura të llojit gjedh, dele, dhi, derra, deve (camelid) dhe drerë (cervid), nëse këto mjete identifikimi plotësojnë specifikimet teknike të përcaktuara në pjesën 2, të shtojcës II të këtij urdhri. Përveç kësaj, mjetet identifikuese elektronike të përmendur në shkronjat “c” dhe “f”, të shtojcës I, të urdhrit nr. 611, datë 8.8.2024, “Për përcaktimin e rregullave të hollësishme për regjistrimin e kafshëve në bazën e të dhënave kombëtare dhe gjurmueshmëria e tyre”, plotësojnë specifikimet teknike të përcaktuara në pjesën 1, të shtojcës II të këtij urdhri.

4. Me përjashtim të pikës 3 të këtij neni, Autoriteti Kompetent për Kontrollet Zyrtare, i cili është autoriteti përgjegjës për sigurimin dhe ndjekjen e procedurave të prokurimit publik miraton përdorimin e matrikujve elektronikë të veshit, si mjete për identifikimin e kafshëve të mbajtura të llojit derra, nëse këto mjete identifikimi plotësojnë specifikimet teknike të përcaktuara nga vendi ku mbahen derrat, dhe shfaqin në mënyrë të dukshme, të lexueshme dhe të pashlyeshme të numrit unik të regjistrimit të:

a) fermës/stabilimentit të lindjes së kafshës; ose

b) të stabilimentit të fundit të zinxhirit të furnizimit të përmendur në nenin 17, të urdhrit nr. 611, datë 8.8.2024, “Për përcaktimin e rregullave të hollësishme për regjistrimin e kafshëve në bazën e të dhënave kombëtare dhe gjurmueshmëria e tyre”, kur ato kafshë zhvendosen në një stabiliment jashtë atij zinxhiri furnizimi.

Neni 10

Specifikimet teknike, formatet dhe projektimet për mjetet e identifikimit të papagajve (psittacidae) të mbajtur

1. Operatorët të cilët mbajnë kafshë të llojit papagaj (psittacidae) sigurojnë që:

a) unaza e këmbës, e përcaktuar në shkronjën “a”, të pikës 1, të nenit 40, të urdhrit nr. 611, datë 8.8.2024, “Për përcaktimin e rregullave të hollësishme për regjistrimin e kafshëve në bazën e të dhënave kombëtare dhe gjurmueshmëria e tyre”, përmbush specifikimet teknike të përcaktuara në pjesën 1, të shtojcës II të këtij urdhri;

b) tatuazhi i përmendur në shkronjën “c”, të pikës 1, në nenin 40, të urdhrit nr. 611, datë 8.8.2024, “Për përcaktimin e rregullave të hollësishme për regjistrimin e kafshëve në bazën e të dhënave kombëtare dhe gjurmueshmëria e tyre”, siguron shenjën e dukshme të lexueshme dhe të pashlyeshme.

2. Autoriteti Kompetent për Kontrollet Zyrtare miraton përdorimin e transponderëve injektues të përmendur në shkronjën “b”, të pikës 1, të nenit 40, të urdhrit nr. 611, datë 8.8.2024, “Për përcaktimin e rregullave të hollësishme për regjistrimin e kafshëve në bazën e të dhënave kombëtare dhe gjurmueshmëria e tyre”, si mjet identifikimi i kafshëve të mbajtura të llojit papagaj (psittacidae), nëse këto mjete identifikimi përmbushin specifikimet teknike të përcaktuara në pikën 2, të pjesës 2, të shtojcës II të këtij urdhri dhe njofton për njohje, dhe zbatim të këtij urdhri operatorët të cilët mbajnë kafshë të llojit papagaj (psittacidae).

Neni 11

Rregullat për miratimin e identifikuesve elektronikë të kafshëve të mbajtura të llojit gjedh, dele, dhi, derra, deve (camelid), drerë (cervid) dhe papagaj (psittacidae)
1. Kur jepet miratimi i identifikuesve elektronikë të përmendur në shkronjat “c” deri në “f”, të shtojcës I, të urdhrit nr. 611, datë 8.8.2024, “Për përcaktimin e rregullave të hollësishme për regjistrimin e kafshëve në bazën e të dhënave kombëtare dhe gjurmueshmëria e tyre”, për kafshët e mbajtura të llojit gjedh, dele, dhi, derra, deve (camelid), drerë (cervid) dhe papagaj (psittacidae), Autoriteti Kompetent për Kontrollet Zyrtare siguron që prodhuesit e identifikuesve elektronikë vërtetojnë se testimi i performancës dhe përputhshmërisë, të referuar në pikën 4, të pjesës 2, të shtojcës II, të këtij urdhri është kryer në qendra për testimet të akredituara me standardin ISO/IEC 17025, “Kërkesat e përgjithshme për kompetencën e laboratorëve të testimit dhe kalibrimit”.

2. Kur jepet miratimi i identifikuesve elektronikë, të përmendur në pikën 1 të këtij neni, Autoriteti Kompetent për Kontrollet Zyrtare mund të kërkojë që prodhuesit e identifikuesve elektronikë të kryejnë teste shtesë për qëndrueshmërinë për të siguruar funksionalitetin e tyre në kushtet specifike gjeografike ose klimatike të vendit në fjalë, në përputhje me standardet e përcaktuara nga Autoriteti Kompetent për Kontrollet Zyrtare.

Neni 12

Konfigurimi i kodit të identifikimit të kafshëve të mbajtura të llojit gjedh, dele, dhi, deve (camelid) dhe drerë (cervid)
Kodi i identifikimit të kafshëve të mbajtura të llojit gjedh, dele, dhi, deve (camelid) dhe drerë (cervid) përmban këto elemente:

1. Kodi i vendit ku kryhet aplikimi fillestar për mjetet e identifikimit për kafshët, në formatin:

a) kodi me dy shkronja, në përputhje me standardin ISO 3166-1 alfa–2;

b) kodi treshifror i vendit, në përputhje me standardet numerike ISO 3166-1;

2. Elementi i dytë i kodit të identifikimit është një kod unik për çdo kafshë, që nuk i kalon 12 karaktere numerike.

Neni 13

Periudhat kohore për aplikimin e mjeteve të identifikimit të kafshëve të mbajtura të llojit gjedh

1. Operatorët sigurojnë që mjetet e identifikimit të përmendura në shkronjën “a”, të nenit 112, të ligjit nr. 41, datë 26.6.2025, “Për shëndetin e kafshëve”, aplikohen për kafshët e mbajtura të llojit gjedh përpara tejkalimit të një periudhe maksimale kohore pas lindjes, që përcaktohet nga Autoriteti Kompetent për Kontrollet Zyrtare në të cilin kanë lindur kafshët. Periudha maksimale kohore llogaritet nga data e lindjes së kafshëve dhe nuk kalon 20 ditë.

2. Me përjashtim të pikës 1 të këtij neni, Autoriteti Kompetent për Kontrollet Zyrtare autorizon operatorët të zgjasin periudhën maksimale kohore për aplikimin e një mjeti të dytë identifikimi deri në 60 ditë, pas datës së lindjes së kafshëve, për arsye që lidhen me zhvillimin fiziologjik të kafshëve, nëse mjeti i dytë i identifikimit është një bolus ruminal.

3. Me përjashtim të pikës 1 të këtij neni, Autoriteti Kompetent për Kontrollet Zyrtare mund të autorizojë operatorët të zgjasin periudhën maksimale kohore deri në 9 muaj, në kushtet e mëposhtme:

a) Kur kafshët janë:

i. të rritura në kushte ekstensive, me viça që qëndrojnë me nënat e tyre;

ii. nuk kanë kontakt të rregullt me njerëzit;

b) mbajtur në zona të cilat sigurojnë një shkallë të lartë të izolimit të tyre;

c) në një shtrirje/ekstension që nuk pengon gjurmueshmërinë e tyre.

2. Autoriteti Kompetent për Kontrollet Zyrtare mund të kufizojë autorizimin e përmendur në shkronjën “a”, të pikës 3 të këtij neni në zona të veçanta gjeografike, specie ose raca specifike të kafshëve të mbajtura të llojit gjedh.

3. Operatorët sigurojnë që asnjë kafshë e mbajtur e llojit gjedh nuk largohet nga stabilimenti i lindjes, përveç rasteve kur për ato kafshë kanë aplikuar mjetet e identifikimit të përmendura në shkronjën “a”, të nenit 112, të ligjit nr. 41, datë 26.6.2025, “Për shëndetin e kafshëve”.

Neni 14

Periudhat kohore për aplikimin e mjeteve të identifikimit të kafshëve të mbajtura të llojit dele dhe dhi

1. Operatorët sigurojnë që mjetet e identifikimit të përmendura në shkronjën “a”, të pikës 1, të nenit 113, të ligjit nr. 41, datë 26.6.2025, “Për shëndetin e kafshëve”, aplikohen për kafshët e mbajtura të llojit dele dhe dhi përpara tejkalimit të një periudhe maksimale kohore pas lindjes, që do të përcaktohet nga Autoriteti Kompetent për Kontrollet Zyrtare në të cilin kanë lindur kafshët. Periudha kohore maksimale llogaritet nga data e lindjes së kafshëve dhe nuk duhet të kalojë 9 muaj.

2. Operatorët sigurojnë që asnjë kafshë e mbajtur e llojit dele ose dhi nuk largohet nga stabilimenti i lindjes, përveç rasteve kur për ato kafshë janë aplikuar mjetet e identifikimit të përmendura në germën “a”, të pikës 1, të nenit 113, të ligjit nr. 41, datë 26.6.2025, “Për shëndetin e kafshëve”. 

Neni 15

Periudhat kohore për aplikimin e mjeteve të identifikimit të kafshëve të mbajtura të llojit derra

1. Operatorët sigurojnë që mjetet e identifikimit të përmendura në shkronjën “a”, të nenit 115, të ligjit nr. 41, datë 26.6.2025, “Për shëndetin e kafshëve”, aplikohen për kafshët e mbajtura të llojit derra para tejkalimit të një periudhe maksimale kohore pas lindjes, që përcaktohet nga Autoriteti Kompetent për Kontrollet Zyrtare në të cilin kanë lindur kafshët. Periudha kohore maksimale llogaritet nga data e lindjes së kafshëve dhe nuk duhet të kalojë 9 muaj.

2. Operatorët sigurojnë që kafshët e mbajtura të llojit derra nuk largohen nga stabilimenti i lindjes ose dalin nga zinxhiri i furnizimit, përveç rasteve kur për ato kafshë janë aplikuar mjetet e identifikimit të përmendura në germën “a”, të nenit 115, të ligjit nr. 41, datë 26.6.2025, “Për shëndetin e kafshëve”.
Neni 16

Periudhat kohore për aplikimin e mjeteve të identifikimit të kafshëve të mbajtura të llojit deve (camelid) dhe drerë (cervid)
1. Operatorët sigurojnë që mjetet e identifikimit të përmendura në pikat 1 dhe 2, të nenit 37, të urdhrit nr. 611, datë 8.8.2024, “Për përcaktimin e rregullave të hollësishme për regjistrimin e kafshëve në bazën e të dhënave kombëtare dhe gjurmueshmëria e tyre”, aplikohen për kafshët e mbajtura të llojit deve (camelid) dhe drerë (cervid) përpara skadimit të një periudhe maksimale kohore pas lindjes, që përcaktohet nga Autoriteti Kompetent për Kontrollet Zyrtare në të cilin kanë lindur kafshët. Periudha kohore maksimale llogaritet nga data e lindjes së kafshëve dhe nuk duhet të kalojë 9 muaj.

2. Operatorët sigurojnë që asnjë kafshë e mbajtur e llojit deve (camelid) ose drerë (cervid) nuk largohet nga stabilimenti i lindjes ose stabilimenti i parë i destinacionit nëse ato kafshë janë zhvendosur në atë stabiliment nga habitati ku kanë qëndruar si kafshë të egra, përveç rasteve kur për ato kafshë janë aplikuar mjetet e identifikimit të përmendura në pikat 1 dhe 2, të nenit 37, të urdhrit nr. 611, datë 8.8.2024, “Për përcaktimin e rregullave të hollësishme për regjistrimin e kafshëve në bazën e të dhënave kombëtare dhe gjurmueshmëria e tyre”.

3. Autoriteti Kompetent për Kontrollet Zyrtare përjashton operatorët që mbajnë kafshë të llojit drerë (reindeer) nga kërkesat në pikat 1 dhe 2 të këtij neni, me kusht që përjashtimi nuk rrezikon gjurmueshmërinë e kafshëve.

4. Me përjashtim të pikës 1 të këtij neni, Autoriteti Kompetent për Kontrollet Zyrtare mund të përjashtojë operatorët që mbajnë kafshë të llojit drerë (cervid) nga kërkesat e pikës 1, në këto raste:

a) kur kafshët janë rritur:

i. në kushte ekstensive;

ii. pa kontakt të rregullt me njerëzit;

b) zona ku kafshët janë mbajtur, siguron një shkallë të lartë të izolimit të kafshëve;

c) ky përjashtim nuk pengon gjurmueshmërinë e kafshëve.

Neni 17

Periudhat kohore për aplikimin e mjeteve të identifikimit në kafshët e mbajtura të llojit gjedh, dele, dhi, derra, deve (camelid) dhe drerë (cervid) pas hyrjes së tyre në Republikën e Shqipërisë

1. Pas hyrjes në Republikën e Shqipërisë kafshët e mbajtura të llojit gjedh, dele, dhi, derra, deve (camelid) dhe drerë (cervid) dhe ku ato kafshët mbeten në vend, operatorët sigurojnë që mjetet e identifikimit të përmendura në nenin 45, të urdhrit nr. 611, datë 8.8.2024, “Për përcaktimin e rregullave të hollësishme për regjistrimin e kafshëve në bazën e të dhënave kombëtare dhe gjurmueshmëria e tyre”, aplikohen brenda 20 ditëve pas mbërritjes së tyre në stabilimentin e parë të mbërritjes.

2. Me përjashtim të pikës 1 të këtij neni, Autoriteti Kompetent për Kontrollet Zyrtare i mbërritjes së parë autorizon operatorët të zgjasin periudhën kohore maksimale për aplikimin e një mjeti të dytë identifikimi deri në 60 ditë, pas datës së lindjes së kafshëve, për arsye që lidhen me zhvillimin fiziologjik të kafshëve, nëse mjeti i dytë i identifikimit është një bolus ruminal. 

3. Operatorët sigurojnë që asnjë kafshë e mbajtur e llojit gjedh, dele, dhi, derra, deve (camelid) ose drerë (cervid) nuk largohen nga stabilimenti i parë i arritjes, përveç rasteve kur për ato kafshë janë aplikuar mjetet e identifikimit të përmendura në nenin 45, të urdhrit nr. 611, datë 8.8.2024, “Për përcaktimin e rregullave të hollësishme për regjistrimin e kafshëve në bazën e të dhënave kombëtare dhe gjurmueshmëria e tyre”.

Neni 18

Heqja dhe modifikimi i mjeteve të identifikimit të kafshëve të mbajtura të llojit gjedh, dele, dhi, derra, deve (camelid) dhe drerë (cervid)

Autoriteti Kompetent për Kontrollet Zyrtare autorizon operatorët për heqjen ose modifikimin e mjeteve të identifikimit të kafshëve të mbajtura të llojit gjedh, dele, dhi, derra, deve (camelid) dhe drerë (cervid) nëse largimi ose modifikimi nuk rrezikon gjurmueshmërinë e kafshëve, duke përfshirë gjurmueshmërinë e stabilimentit në të cilën kanë lindur dhe nëse është e aplikueshme, identifikimi individual i kafshëve të mbetet i mundur.

Neni 19

Zëvendësimi i mjeteve të identifikimit të kafshëve të mbajtura të llojit gjedh, dele, dhi, derra, deve (camelid) dhe drerë (cervid) dhe afatet për veprime të tilla

1. Autoriteti Kompetent për Kontrollet Zyrtare mund të autorizojë operatorët të zëvendësojnë mjetet e identifikimit të kafshëve të mbajtura të llojit gjedh, dele, dhi, derra, deve (camelid) dhe drerë (cervid) nëse zëvendësimi nuk rrezikon gjurmueshmërinë e kafshëve, duke përfshirë gjurmueshmërinë e stabilimentit në të cilën kanë lindur dhe nëse është e aplikueshme, identifikimi individual i kafshëve të mbetet i mundur.

2. Zëvendësimi i përmendur në pikën 1, të këtij neni, autorizohet në këto raste:

a) ku kafshët janë identifikuar me dy mjete identifikimi dhe një nga ato mjete identifikimi është bërë i palexueshëm ose ka humbur, me kusht që kodi i identifikimit të kafshëve të mbetet i pandryshuar dhe të vazhdojë të përputhet me kodin në mjetet e mbetura të identifikimit;

b) ku kafshët janë identifikuar me një ose dy mjete identifikimi që shfaqin kodin e identifikimit të kafshëve dhe ato mjete identifikimi janë bërë të palexueshme ose kanë humbur, me kusht që të mbetet i mundur përcaktimi i kodit të identifikimit të kafshëve me siguri të arsyeshme dhe kodi i identifikimit të kafshëve të mbetet i pandryshuar;

c) ku kafshët e mbajtura të llojit dele, dhi ose derra janë identifikuar me një mjet identifikimi që tregon numrin unik të regjistrimit të një stabilimenti dhe mjeti i identifikimit është bërë i palexueshëm ose ka humbur, me kusht që të jetë ende e mundur të përcaktohet me një siguri të arsyeshme stabilimenti i lindjes së kafshëve ose, nëse është e aplikueshme, stabilimenti i fundit i zinxhirit të furnizimit, dhe se që mjeti zëvendësues i identifikimit të tregojnë numrin unik të regjistrimit të këtij stabilimenti ose, nëse është e aplikueshme në stabilimentin e fundit;

ç) në rastin e mbajtjes së kafshëve të llojit dele dhe dhi, zëvendësimi i mjeteve të identifikimit të përmendura në shkronjat “a” dhe “b”, me mjete të reja identifikimi mund të autorizohet pajisja me një kod të ri identifikimi, me kusht që të mos cenohet gjurmueshmëria.

3. Zëvendësimi i mjeteve të identifikimit të përmendura në pikën 1 të këtij neni kryhet sa më shpejt që të jetë e mundur dhe përpara tejkalimit të një periudhe kohore maksimale, që përcaktohet nga Autoriteti Kompetent për Kontrollet Zyrtare, i cili ka autorizuar operatorët për të zëvendësuar mjetet e identifikimit përpara se kafshët të lëvizin në një stabiliment tjetër.

4. Kur kodi i identifikimit të kafshëve të mbajtura të llojit gjedh, dele, dhi dhe derra, i shfaqur në mjetet e identifikimit të përmendura në shkronjat “a” dhe “b”, të shtojcës I, të urdhrit nr. 611, datë 8.8.2024, “Për përcaktimin e rregullave të hollësishme për regjistrimin e kafshëve në bazën e të dhënave kombëtare dhe gjurmueshmëria e tyre”, është i pamundur të riprodhohet si një identifikues elektronik për shkak të kufizimeve teknike, Autoriteti Kompetent për Kontrollet Zyrtare lejon aplikimin e një kodi të ri identifikues për këto kafshë vetëm nëse të dyja kodet e identifikimit regjistrohen në bazat e të dhënave kompjuterike të referuara sipas pikës 1, të nenit 109, të ligjit nr. 41, datë 26.6.2025, “Për shëndetin e kafshëve”.

Neni 20

Autoritetet që ngarkohen

Për zbatimin e këtij urdhri ngarkohen Drejtoria e Përgjithshme e Zhvillimit në Fushën e Sigurisë Ushqimore, Veterinarisë, Mbrojtjes së Bimëve dhe Peshkimit, Autoriteti Kombëtar i Veterinarisë dhe Mbrojtjes së Bimëve dhe Autoriteti Kombëtar i Ushqimit.

Ky urdhër botohet në Fletoren Zyrtare dhe fillon të zbatohet nga data 11.7.2027.

MINISTËR I BUJQËSISË DHE ZHVILLIMIT RURAL

Andis Salla

SHTOJCA I

SPECIFIKIMET TEKNIKE PËR FORMATET E INFORMACIONIT NË BAZAT E TË DHËNAVE KOMPJUTERIKE TË KAFSHËVE TË MBAJTURA TË LLOJIT GJEDH, DELE, DHI DHE DERRA

	Lloji i informacionit
	Përshkrimi
	Formati

	Identifikimi i kodit të kafshës
	Kodi i shtetit
	Një nga mundësitë e mëposhtme:

Kodi i shkronjës: kodi ISO 3166-1 alfa-2(1).
Kodi numerik: Kodi numerik ISO 3166-1.

	
	Kod unik për secilën kafshë
	12 karaktere numerike

	Identifikues elektronikë (fakultative)
	
	Një nga mundësitë e mëposhtme:

- etiketë elektronike veshi;
- bolus ruminal;
- transponder i injektueshëm;
- banda pastern elektronike.

	Numri unik i regjistrimit të stabilimentit
	
	Kodi i shtetit i ndjekur nga 12 karaktere alfanumerike.

	Emri i operatorit të stabilimentit
	
	140 karaktere alfanumerike.

	Adresa e operatorit të stabilimentit
	Rruga
	140 karaktere alfanumerike.

	
	Kodi Postar
	10 karaktere alfanumerike.

	
	Qyteti
	35 karaktere alfanumerike.

	Data
	
	Data (VVVV-MM-DD).

	Numri gjithsej i kafshëve
	
	15 karaktere numerike.


SHTOJCA II

PJESA 1

Specifikimet teknike për mjetet e identifikimit të kafshëve të mbajtura të llojit gjedh, dele, dhi, derra, deve (camelid), drerë (cervid) dhe papagaj (Psittacidae)
1. Mjetet e identifikimit të përmendura në shkronjat “a”, “b”, “c”, “f” dhe “h”, të shtojcës 1, të urdhrit nr. 611, datë 8.8.2024, “Për përcaktimin e rregullave të hollësishme për regjistrimin e kafshëve në bazën e të dhënave kombëtare dhe gjurmueshmëria e tyre”, të kafshëve të mbajtura të llojit gjedh, dele, dhi, derra, deve (camelid), drerë (cervid) dhe papagaj (psittacidae) janë:

a) jo të ripërdorshëm;

b) me material të padegradueshëm;

c) të pa patjetërsueshëm;
ç) të jetë lehtësisht i lexueshëm tek të gjitha kafshët përgjatë të gjithë jetëgjatësisë së tyre;

d) të projektuara në mënyrë të tillë që ata mund të mbeten të bashkangjitura te kafshët në mënyrë të sigurt pa qenë të dëmshme për ato;

dh) lehtësisht të heqshëm nga zinxhiri ushqimor.

2. Mjetet e identifikimit të përmendura në pikën 1 shfaqin në mënyrë të dukshme, të lexueshme dhe të pashlyeshme njërën nga sa vijon:

a) elementet e para dhe të dyta të kodit të identifikimit të kafshës në përputhje me nenin 12;

b) numrin unik të regjistrimit të stabilimentit të kafshëve të mbajtura dhe inkubatorit të miratuar nga Autoriteti Kompetent për Kontrollet Zyrtare; ose

c) kodi alfanumerik i identifikimit referuar në pikën 1, të nenit 40, të urdhrit nr. 611, datë 8.8.2024, “Për përcaktimin e rregullave të hollësishme për regjistrimin e kafshëve në bazën e të dhënave kombëtare dhe gjurmueshmëria e tyre”.

3. Mjetet e identifikimit të përmendura në pikën 1 mund të përmbajnë informacione të tjera, nëse autorizohen nga autoriteti kompetent për kontrollet zyrtare dhe me kusht që mjetet e identifikimit të jenë në përputhje me kërkesat e pikës 2.

PJESA 2

Specifikimet teknike për identifikuesit elektronik të kafshëve të mbajtura të llojit gjedh, dele, dhi, derra, deve (camelid) dhe drerë (cervid)
1. Identifikuesit elektronik të përmendur në shkronjat “c” deri në “f”, të shtojcës I, të urdhrit nr. 611, datë 8.8.2024, “Për përcaktimin e rregullave të hollësishme për regjistrimin e kafshëve në bazën e të dhënave kombëtare dhe gjurmueshmëria e tyre”, shfaqin elementin e parë të kodit të identifikimit të kafshëve në formën e kodit treshifror të shtetit dhe elementin e dytë të kodit të identifikimit të kafshëve në përputhje me nenin 12.

2. Identifikuesit elektronike të përmendur në pikën 1, janë:

a) vetëm për lexim, të transponderëve pasivë që aplikojnë teknologjinë HDX ose FDX-B, në përputhje me standardet ISO 11784 dhe 11785; dhe

b) të lexueshme nga pajisje në përputhje me ISO standarde 11785 dhe të aftë e duke lexuar transponderët HDX dhe FDX-B.

3. Identifikuesit elektronik të përmendur në pikën 1 lexohen në një distancë minimale leximi, si më poshtë:

a) për kafshë të mbajtura të llojit gjedh:

i. 12 centimetra, për matrikull për vesh kur lexoni me lexues portativ;

ii. 15 centimetra, për transponder të injektueshëm kur lexoni me lexues portativ;

iii. 25 centimetra, për boluse ruminale kur lexoni me lexues portativ;

iv. 80 centimetra, për të gjithë identifikuesit elektronik kur lexohen me një lexues të palëvizshëm;

b) për kafshë të mbajtura të llojit dele dhe dhi:

i. 12 centimetra, për matrikull veshi dhe brez elektronik mbi kurorën e thundrës kur lexoni me një lexues portativ;

ii. 20 centimetra, për boluse ruminale dhe transponderë të injektueshëm kur lexoni me lexues portativ;

iii. 50 centimetra, për të gjithë identifikuesit elektronik kur lexohen me lexues të palëvizshëm.

4. Identifikuesit elektronik të përmendur në pikën 1 testohen dhe të kenë rezultate të favorshme, në lidhje me:

a) përputhshmërinë me standardet ISO 11784 dhe 11785 në përputhje me metodën e përmendur në pikën 7 të standardit ISO 24631-1; dhe 

b) performancën minimale në distancat e leximit të përmendura në pikën 3 të kësaj pjese, në përputhje me metodën e përmendur në pikën 7 të standardit ISO 24631-3.

� Ky urdhër është përafruar pjesërisht me rregulloren zbatuese të Komisionit (BE) 2021/520, të datës 24 mars 2021, që përcakton rregullat për zbatimin e rregullores (BE) 2016/429, të Parlamentit Evropian dhe të Këshillit, në lidhje me gjurmueshmërinë e disa kafshëve tokësore të mbajtura. nr. Celex 32021R0520, FZ L 104, datë 25.3.2021, f. 39–51.





